****U1: Tromsø SV ønsker at sentrum skal bli byens første nullutslippssone for transport****

*Forslagsstiller: Peter André Jensen*

Det nye arbeidsprogrammet i SV innebærer en kraftig forsterkning av klima- og miljømålene vi skal jobbe etter. Personbiltrafikken skal reduseres med 25% i alle store byer innen 2030 og klimagassutslippene fra transport skal ned med 90% innenfor samme periode. Regjeringens nye klimaplan legger opp til en aggressiv innfasing av elbiler, el-varebiler og busser fram mot 2030.

I Tromsø vil den framtidige byvekstavtalen være et viktig bidrag i riktig retning for renere byluft, sikrere skoleveier, bedre bokvalitet med reduserte støyproblemer og bedre trafikkavvikling med redusert biltrafikk, men byvekstavtalen vil ikke alene være tilstrekkelig for å nå våre klima- og miljømålsetninger. Tromsø trenger forsterkede tiltak i tillegg til byvekstavtalen. Nord-Norges første nullutslippssone vil både sette Tromsø på kartet som en by som tenker bærekraftig i et rent arktisk klima, og det vil være et viktig skritt videre for å forsterke måloppnåelsen i byvekstavtalen og samtidig sikre farten i reduksjonen av klimagasser i byen.

Tromsø SV ønsker derfor at Tromsø sentrum skal bli en nullutslippssone for transport innen 2025. (Med nullutslipp mener vi her: elektriske kjøretøy uten piggdekk)

Tromsø SV ønsker:

* at kommunen skal søke Miljødirektoratet om midler til å gjennomføre et forprosjekt for å utrede mulighetene og utfordringene med å få definert sentrum som en nullutslippssone for transport innen 2025.
* at nullutslippssonen i sentrum etter en periode skal utvides til omkringliggende områder, og på sikt gjelde hele Tromsøya og deretter hele byområdet.
* at det skal utredes unntak for særskilte grupper, f.eks personer med kommunalt
* HC-parkeringsbevis og eksisterende beboere i sentrum (kjøring til/fra egen bolig)
* at overflateparkering i sentrum i all hovedsak skal fases ut. Gjenværende kommunale parkeringsplasser skal skiltes om til HC-parkering for å forbedre tilgjengeligheten til byrommet for personer med nedsatt funksjonsevne.
* stenge sentrum for gjennomgangstrafikk, vurdere å stenge gater for biltrafikk, vurdere å gjøre bilfelt til sykkelfelt og ha en-veis-kjøring i gjenværende bilfelt
* utvide gågata i alle retninger for å gjøre en større del av sentrum til et mer attraktivt område for familier og shopping

Tromsø er kanskje den byen i landet som egner seg best for et skifte fra fossil- til nullutslippsstransport. Vi har en svært kompakt bosatt by der majoriteten av trafikken er interntrafikk i bydelene. Tromsø er en by med et meget godt utbygget kollektivtilbud, med en av de laveste snitt-avstandene hjem-holdeplass i hele landet.

Sentrum er gjennom sin kompakte størrelse og unike parkeringsløsning i fjellet med omkjøringsmuligheter for gjennomgangstrafikk usedvanlig godt egnet som et nullutslippsområde for transport.

Tromsø er landsdelens hovedstad med mange tilreisende med bil, og kommunen består i tillegg av et stort distriktsomland. Det forutsettes at man gjennom byvekst- eller bymiljøavtale med staten får på plass gode løsninger for innfartsparkering som sikrer at besøkende med bil utenfra får et tilbud om smidig overgang til kollektivnettet i byen. Gjennom byens unike fjellanlegg vil besøkende med fossilbil fortsatt kunne besøke sentrum med bilen dersom de ønsker dette.

Ved siden av at el-biler uten piggdekk ikke har utslipp under bruk, bidrar de heller ikke til støyforurensing på samme måte som biler med forbrenningsmotor gjør i dag. Støyforurensing er et betydelig folkehelseproblem der innfasing av elektriske biler og busser i byen kan bidra til forbedret helse for beboerne og økt bolyst.

For Tromsø SV er det viktig at næringslivet og frivillig sektor er med på laget. Vi vil derfor jobbe for å legge til rette for at kjøpesenter som K1 eller Jekta, idrettsanlegg, Tromsøbadet og andre offentlige arenaer i kommunen med mye trafikk kan defineres som små nullutslippssoner der fossilbiler ikke tillates å bruke parkeringsplasser eller innføre differensierte parkeringsavgifter der fossilbiler betaler høyere avgifter enn nullutslippsbiler.

Det er viktig for SV å poengtere at det ikke er alle innbyggere som har råd til å kjøpe elbil eller benytte seg av kollektivtilbudet. Restriksjoner på bilbruk må derfor følges opp med en aggressiv sosial politikk for å redusere forskjellene slik at alle innbyggere får tilnærmet samme økonomiske muligheter til å tilpasse seg de økte miljøkravene som kommer de neste årene.